**ΝΙΚΟΣ ΠΟΥΡΣΑΝΙΔΗΣ**

Ο Νίκος Πουρσανίδης είναι ηθοποιός, συγγραφέας και σεναριογράφος. Σπούδασε Ιστορία στο Ιόνιο Πανεπιστήμιο της Κέρκυρας και Υποκριτική στη Δραματική Σχολή του Εθνικού Θεάτρου και του Νέου Ελληνικού Θεάτρου απ’ όπου αποφοίτησε με άριστα.

Άρχισε την πορεία του στην υποκριτική στα δεκαπέντε του χρόνια και έχει παίξει στις ταινίες «Κάθε Σάββατο» του Βασίλη Βαφέα, «Τριλογία: Το Λιβάδι που Δακρύζει» του Θόδωρου Αγγελόπουλου, στις «Γυναικείες Συνομωσίες» και στο «Ρισάλτο» του Βασίλη Βαφέα.

Στο θέατρο συνεργάστηκε με το Εθνικό Θέατρο και με διακεκριμένους σκηνοθέτες σε έργα όπως ο «Ήχος του Όπλου» της Λούλας Αναγνωστάκη, «Ψηλά από τη Γέφυρα» Άρθουρ Μίλερ, «Ηλέκτρα» του Σοφοκλή, Λεωφορείον ο Πόθος του Τ. Ουίλιαμς, «Saved» του Έντουαρντ Μπόντ κ.α.

Έζησε στο Λονδίνο, έχοντας την ευκαιρία να πρωταγωνιστήσει σε off-West End παραστάσεις σε θέατρα όπως το Riverside Studios και να συνεργαστεί με τον Stephen Frears στην ταινία «The Program» και τον Bharat Naluri στην ταινία Spooks: The Greater Good.

Παράλληλα με την πορεία του στην υποκριτική, γράφει με τον Φίλιππο Τσίτο για τον κινηματογράφο και την τηλεόραση και έχει γράψει δύο διηγήματα τα οποία θα εκδοθούν τον Απρίλιο του 2019 από τις εκδόσεις Καλειδοσκόπιο. Για ένα από αυτά τα διηγήματα, την «Μαγεμένη Καρυδιά», κέρδισε το βραβείο στο Pitching Lab του 21ου Φεστιβάλ Ολυμπίας, για να το σκηνοθετήσει σε ταινία μικρού μήκους.

Αυτή την περίοδο υποδύεται τον Στράτη Μυριβήλη στην σειρά «Ζωή εν Τάφω» του Τάσου Ψαρρά, πρωταγωνιστεί στην σειρά Για Πάντα Παιδιά που προβάλλεται στο Open και υποδύεται τον Γιανγκ Σουν στον Καλό Άνθρωπο του Σετσουάν, στο θέατρο Θησείον.